1904. november 5-én született Valmierában. Csak 22 évesen kezdett el versenyszerűen távgyaloglással foglalkozni. Első nemzetközi versenye 1929-ben Berlinben volt. Az 1932-es Los Angeles-i olimpián a tízpróbázó Jānis Dimzával képviselte Lettországot. 50 km-es gyaloglásban a brit Thomas Green mögött a második helyen végzett és ezüstérmet nyert. Ezzel Lettország történetének első olimpiai érmét szerezte meg. Az 1934-es torinói Európa-bajnokságon nagy fölénnyel lett Európa-bajnok. Az 1936-os berlini olimpiára esélyesként érkezett. 30 km-ig vezetett, de öt kilométer múlva sérülés miatt fel kellett adnia a versenyt. Ezt követően inkább a munkájára és a családjára koncentrált, de titokban készült az 1940-es helsinki olimpiára.